***Paulownia*** er ei slekt med trær i familien Paulowniaceae.

De blir opptil 30 m høye og er som regel løvfellende, men i tropisk klima er de eviggrønne. Unge trær har glatt bark med markerte korkporer, men hos eldre trær spekker barken opp i stammens lengderetning. Greinene sitter motsatt uten endeknopper. Bladene sitter motsatt, eller mer sjeldent tre sammen i en krans. Bladstilken er lang, og bladene er hele eller grunt tre- til femflikete. Bladranden er bølgende og ofte sagtannet på unge blad.

De endestilte, pyramideformede til sylindriske blomsterstandene består av mange små kvaster med som regel tre–fem blomster. Begerrøret har fem fliker. Kronrøret er purpur eller hvit med en nedre leppe med tre fliker og en øvre med to fliker. Det er fire pollenbærere. Frukten er en kapsel som sprekker opp i to eller fire deler. Det er mange små frø med vinger.

Seks av sju *Paulownia*-arter er endemiske for Kina, men én finnes også i Laos og nordlige Vietnam. Keisertre (*Paulownia tomentosa*) er et vanlig prydtre i områder med gunstig klima i Japan, Korea, Nord-Amerika og Europa, og er ofte forvillet.

*Paulownia* ble tidligere blitt regnet til den gamle maskeblomstfamilien (Scrophularciaceae) eller trompettrefamilien (Bignoniaceae). Molekylærgenetiske studier viser at *Paulownia* er søstergruppen til snylterotfamilien (Orobanchaceae), og den er nå plassert i egen familie. *Flora of China* anerkjenner sju arter, men andre oversikter oppgir opptil 17. En av de usikre artene, *Paulownia silvestrii*, blir av og til plassert i ei egen slekt, *Shiuyinghua*.

Fossiler av *Paulownia* er funnet i Europa. *Paulownia inopinata* er kjent fra de typiske frøkapslene som er funnet i avsetninger fra midtre miocen i Bayern i Tyskland. Frø med eller uten vinger er funnet i avsetninger fra tidlig miocen til sen pliocen i Italia, Frankrike og Tyskland. De regnes til arten *Paulownia cantalensis*. Fossil *Paulownia*-ved er kjent fra tidlig miocen i sørvestlige Honshu i Japan.

Litteratur
----------

* «*Paulownia*». Flora of China. Arkivert fra originalen 28. februar 2021. Besøkt 3. oktober 2018.
* J. Paclt (1962). «*Shiuyinghua*, a new genus of Scrophulariaceae fra China». *Journal of the Arnold Arboretum*. 43 (2): 215–217. ISSN 0004-2625. JSTOR 43781424.
* S.R. Manchester m.fl. (2009). «Eastern Asian endemic seed plant genera and their paleogeographic history throughout the Northern Hemisphere». *Journal of Systematics and Evolution*. 47 (1): 1–42. ISSN 1759-6831. doi:10.1111/j.1759-6831.2009.00001.x.
* E. Martinetto m.fl. (2017). «Late persistence and deterministic extinction of "humid thermophilous plant taxa of East Asian affinity" (HUTEA) in southern Europe» (PDF). *Palaeogeography, Palaeoclimatology, Palaeoecology*. 467: 211–231. ISSN 0031-0182. doi:10.1016/j.palaeo.2015.08.015.

Eksterne lenker
---------------

Pollenbærere og griffel. Legg merke til at arret er tilgjengelig gjennom den lille åpningen øverst på griffelen.
* (en) *Paulownia* i Global Biodiversity Information Facility Rediger på Wikidata

* (sv) *Paulownia* hos Dyntaxa Rediger på Wikidata

* (en) *Paulownia* hos ITIS Rediger på Wikidata

* (en) *Paulownia* hos NCBI Rediger på Wikidata

* (en) *Paulownia* hos The International Plant Names Index Rediger på Wikidata

* (en) *Paulownia* hos Tropicos Rediger på Wikidata

* (en) *Kategori:Paulownia* – bilder, video eller lyd på Wikimedia Commons Rediger på Wikidata

* (en) *Paulownia* – galleri av bilder, video eller lyd på Wikimedia Commons Rediger på Wikidata

* *Paulownia* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon
 |